**Papildu uzdevumi**

Skolotājs var grozīt esošos pārbaudes darba uzdevumus, tos mainīt vai aizstāt, piemēram, izvēloties šādu 1. vai 2. uzdevumu.

**1.uzdevums.** (10 punktu) Izlasi tekstu un, izmantojot doto informāciju un savas zināšanas, uzraksti apmēram 10 teikumus garu analīzi par vienu no diviem jautājumiem!

**Bezdarba līmenis 2. ceturksnī Latvijā bija 6,4%.** 2019. gada 2. ceturksnī bezdarba līmenis Latvijā bija 6,4%, liecina Centrālās statistikas pārvaldes (CSP) Darbaspēka apsekojuma rezultāti. Salīdzinot ar iepriekšējo ceturksni, bezdarba līmenis ir samazinājies par 0,5 procentu punktiem, bet gada laikā – par 1,3 procentu punktiem.

**Ilgstošie bezdarbnieki**

2019. gada 2. ceturksnī par 1,3 procentu punktiem samazinājies ilgstošo bezdarbnieku (to, kas nevar atrast darbu ilgāk par gadu) īpatsvars bezdarbnieku skaitā. Gada laikā tas samazinājies no 41,3% līdz 40,0%. Savukārt ilgstošo bezdarbnieku skaits saruka par 6,8 tūkstošiem un 2. ceturksnī bija 24,3 tūkstoši.

**Jauniešu bezdarbs**

2019. gada 2. ceturksnī jauniešu bezdarba līmenis bija 15,1%, kas ir par 3,9 procentu punktiem augstāks nekā pirms gada un par 1,6 procentu punktiem augstāks nekā iepriekšējā ceturksnī. Gada laikā jauniešu bezdarbnieku skaits ir palielinājies par 1,1 tūkstoti. 2. ceturksnī 33,2% no visiem jauniešiem bija ekonomiski aktīvi, t.i., bija nodarbināti vai aktīvi meklēja darbu (bezdarbnieki), bet 66,8% jauniešu bija ekonomiski neaktīvi – pārsvarā vēl mācījās un darbu nemeklēja. Apsekojuma rezultāti liecina, ka gan gada laikā, gan, salīdzinot ar iepriekšējo ceturksni, ekonomiski neaktīvo jauniešu skaits un īpatsvars ir palielinājies, jo daļa audzēkņu un studentu neturpina strādāt vai aktīvi meklēt darbu.

**Ekonomiski neaktīvie iedzīvotāji**

2019. gada 2. ceturksnī 31,0% jeb 433,5 tūkstoši iedzīvotāju vecumā no 15 līdz 74 gadiem bija ekonomiski neaktīvi, t.i., nebija nodarbināti un aktīvi nemeklēja darbu. Salīdzinot ar 2019. gada 1. ceturksni, ekonomiski neaktīvo iedzīvotāju skaits ir palielinājies par 0,6 tūkstošiem jeb 0,1%, bet gada laikā – par 5,5 tūkstošiem jeb 1,3%.

Avots:[*https://www.csb.gov.lv/lv/statistika/statistikas-temas/socialie-procesi/nodarbinatiba/meklet-tema/2589-bezdarbs-2019-gada-2-ceturksni*](https://www.csb.gov.lv/lv/statistika/statistikas-temas/socialie-procesi/nodarbinatiba/meklet-tema/2589-bezdarbs-2019-gada-2-ceturksni)*.*

1. Raksturo valdības uzdevumus bezdarba mazināšanā! (10 punktu)

vai

2. Raksturo iedzīvotāju uzdevumus bezdarba mazināšanā! (10 punktu)

**2.uzdevuma** piemērs (ļauj pārbaudīt, vai skolēns orientējas darba piedāvājumā).

2. kursa studente Krista nolēma no studijām brīvajā laikā strādāt par pārdevēju nepilnā darba slodzē. Krista dzīvo Rīgas Tehniskās universitātes kopmītnēs Ķīpsalā.

Iepazīsties ar darba sludinājumiem un iesaki Kristai labāko darba piedāvājumu! Savu izvēli pamato ar diviem pierādījumiem!

Iesaku Kristai izvēlēties: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, jo

1) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Pārdevēja konsultanta vakance veikalā "Cenu klubs"

Atalgojums 4,40–5,00 eiro/stundā (bruto alga)

Pienākumi:

– aktīvi pārdot un nodrošināt laipnu klientu apkalpošanu;

– sekot līdzi un papildināt preču sortimentu veikala plauktos;

– rūpēties un uzturēt kārtību nodaļā.

No darbinieka sagaidām:

– vēlmi strādāt un apgūt jaunas iemaņas;

–pozitīvu attieksmi pret darbu un labas saskarsmes spējas;

– labas latviešu un krievu valodas zināšanas.

Mēs piedāvājam:

– interesantu darbu mūsdienīgā darba vidē;

– visas sociālās garantijas un algu vienmēr laikā;

– iespēja strādāt nepilnu darba laiku, apvienojot darbu ar mācībām;

– īpaši izdevīgu iepirkšanos cenuklubs.lv veikalos.

2. Pārdevēja vakance Dino Zoo veikalā

Atalgojums vidēji 730 eiro (bruto) + prēmijas pēc pārbaudes laika līdz 250 eiro (bruto).

Mēs nodrošinām profesionālas apmācības par dzīvniekiem un klientu apkalpošanu.

Piedāvājam:

+ elastīgu darba grafiku;

+ interesantu darbu;

+ pozitīvu un aktīvu darba ikdienu;

+ izaugsmes iespējas.

Gaidām, ka esi:

+ pozitīvs un enerģisks;

+ precīzs un atbildīgs;

+ gan cilvēkus, gan dzīvniekus cienošs;

+ komunikabls.

3. Pārdevēja konsultanta vakance veikalā Drogas

Atalgojums 550–750 eiro mēnesī (bruto alga)

Mēs Tev piedāvājam daudz labumu:

– dubultā apmaksātas gan stundas svētku dienās, gan virsstundas;

– ikmēneša prēmijas;

– veselības apdrošināšanu;

– darbinieka atlaižu karti pirkumiem veikalos Drogas;

– visas sociālās garantijas;

– apmaksātu obligāto veselības pārbaudi;

– tev ērtāko darba laiku, iespēju apvienot darbu ar mācībām/ģimeni/hobijiem un iegūt vērtīgu darba pieredzi;

– kolektīva pasākumus, konkursus, aktivitātes un dāvanas (#VairākNekāVeikals, #VairākNekāDarbs);

– karjeras izaugsmes iespējas – iespēju ātri kļūt par vecāko pārdevēju konsultantu, veikala vadītāju vai biroja darbinieku.